32000R1298
L 148/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1298/2000 AL CONSILIULUI
din 8 iunie 2000
de modificare pentru a cincea oară a Regulamentului (CE) nr. 850/98 pentru conservarea resurselor de pescuit prin măsuri tehnice de protecție a puietului de organisme marine
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât:
(1)
Având în vedere particularitățile geografice și sezoniere, este necesar ca statele membre să stabilească, pentru navele de pescuit aflate sub pavilioanele lor și înregistrate pe teritoriul Comunității, norme detaliate pentru traulele de separe sau plasele cu sită de sortare utilizate la pescuitul crevetelor. Prin urmare, articolul 25 din Regulamentul (CE) nr. 850/98 (4) ar trebui modificat.
(2)
Date științifice recente indică faptul că în cadrul unei zone din afara coastei de nord-est a Angliei și a coastei de est a Scoției, cantitățile de țipar de Atlantic sunt în prezent insuficiente pentru a răspunde atât nevoilor de pescuit pe care ar trebui să le susțină, cât și cerințelor diverselor specii pentru care țiparul de Atlantic constituie o componentă majoră a hranei și, în consecință, este necesară închiderea pescuitului de țipar de Atlantic în această zonă.
(3)
Este necesar ca articolul 46 din Regulamentul (CE) nr. 850/98 să fie reîntocmit pentru a oferi o mai mare claritate în ceea ce privește aplicabilitatea sa.
(4)
Este necesar ca dimensiunile minime pentru un număr de crustacee și moluște bivalve să fie revizuite sau introduse.
(5)
Prin urmare, Regulamentul (CE) nr. 850/98 ar trebui modificat,
ADOPTĂ PREZENTUL REGULAMENT:
Articolul 1
Regulamentul (CE) nr. 850/98 se modifică după cum urmează:
1.
Articolul 25 alineatul (2) se înlocuiește cu următorul text:
„(2) Până la 1 iulie 2002, un traul de separare sau un traul cu sită de sortare este utilizat pentru capturarea creveților cenușii și a Pandalus montagui în conformitate cu normele detaliate pe care statele membre le stabilesc în conformitate cu articolul 46. Astfel de norme pot fi aplicabile numai plaselor remorcate de nave de pescuit.”
2.
După articolul 29 se inserează următorul articol:
„Articolul 29a
Restricții privind pescuitul țiparilor de Atlantic
(1) Pe parcursul anilor 2000, 2001 și 2002, se interzice debarcarea sau reținerea la bord a țiparilor de Atlantic capturați în cadrul zonei geografice delimitate de coasta de est a Marii Britanii și a Scoției și o linie care unește secvențial următoarele coordonate:
-
coasta de est a Marii Britanii la 55°30′ latitudine nordică;
-
55°30′ latitudine nordică, 1°00′ longitudine vestică;
-
58°00′ latitudine nordică, 1°00′ longitudine vestică;
-
58°00′ latitudine nordică, 2°00′ longitudine vestică;
-
coasta de est a Scoției la 2°00′ longitudine vestică.
(2) Înainte de 1 martie 2001 și, din nou, înainte de 1 martie 2002, Comisia raportează Consiliului cu privire la efectele dispoziției conținute la alineatul (1). Pe baza rapoartelor menționate, Comisia poate propune modificări corespunzătoare ale condițiilor indicate la alineatul (1).”
3.
Articolul 46 alineatul (1) se înlocuiește cu următorul text:
„(1) Statele membre pot lua măsuri pentru conservarea și gestionarea stocurilor:
(a)
în cazul stocurilor strict locale care prezintă interes numai pentru statele membre în cauză sau
(b)
sub formă de condiții sau dispoziții detaliate destinate să limiteze capturile prin dispoziții tehnice:
(i)
care le completează pe cele prevăzute de legislația comunitară privind pescuitul sau
(ii)
care depășesc cerințele minime stabilite în legislația menționată,
cu condiția ca aceste măsuri să se aplice numai navelor de pescuit care aflate sub pavilionul statului membru în cauză și înregistrate pe teritoriul Comunității sau, în cazul activității de pescuit care nu este realizată de o navă de pescuit, persoanelor stabilite în statul membru în cauză.”
4.
Anexa XII se modifică după cum urmează:
(a)
„Moluscă (Venerupis pullastra) 40 mm” se înlocuiește cu „Moluscă (Venerupis pullastra) 38 mm”;
(b)
„Scoică (Callista chione) 5 cm” se înlocuiește cu „Scoică (Callista chione) 6 cm”;
(c)
„Scoică-brici (Ensis spp., Pharus legumen) 10 cm” se înlocuiește cu „Scoică-brici (Ensis spp.) 10 cm”;
(d)
„Pharus legumen (Pharus legumen) 65 mm” se introduce înainte de „Melc-de-mare (Buccinum undatum)”;
(e)
„Crevete roz de larg (Parapenaeus longirostris) 22 mm (lungimea carapacei)” se adaugă după „Langustă (Palinurus spp.)”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 8 iunie 2000.